钦定古今图书集成/明伦汇编/交谊典/第031卷 > 宋胡大初昼帘绪论 > 《报曹操书》汉·孔融
## 钦定古今图书集成/明伦汇编/交谊典/第031卷 > 宋胡大初昼帘绪论 > 《报曹操书》汉·孔融

猥惠书教，告所不逮。融与鸿、豫，州里比邻，知之最早，
虽尝陈其功美，欲以厚于见私，信于为国，不求其覆
过掩恶，有罪望不坐也。前者黜退，欢欣受之。昔赵宣
子朝登韩厥，夕被其戮，喜而求贺，况无彼人之功，而
敢枉当官之平哉！忠非三闾，智非晁错，窃位为过，免
罪为幸，乃使馀论远闻，所以惭惧也。朱彭、寇贾，为世
壮士，爱恶相攻，能为国忧。至于轻弱薄劣，犹昆虫之
相嚼，适足还害其身，诚无所至也。晋侯嘉其臣所争
者大，而师旷以为不如。心竞性既迟缓，与人无伤，虽
出跨下之负，榆次之辱，不知贬毁之于己，犹蚊虻之
过也。子产谓人心不相似，或矜执者欲以取胜为荣，
不念宋人待四海之客，大垆不欲令酒酸也。至于屈
谷巨瓠，坚而无窍，当以无用罪之耳。他者奉尊严教，
不敢失坠。郗为故吏，融所推进，赵衰之拔郤谷，不轻
公叔之升臣也。知同其爱，训诲发中，虽懿伯之忌，犹
不得念，况恃旧交，而欲自外于贤吏哉？辄布腹心，修
好如初，苦言至意，终身诵之。